Predkladacia správa

	Uznesením vlády Slovenskej republiky č. 650/2009 k analýze zistení z auditov Európskej komisie a Dvora audítorov ES v oblasti verejného obstarávania v prípadoch porušenia legislatívy ES a dodržania zákona č. 25/2006 Z. z. o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“) bola predsedovi Úradu pre verejné obstarávanie pridelená úloha: 
- v spolupráci s podpredsedom vlády a ministrom školstva, ministerkou práce, sociálnych vecí a rodiny, ministrom financií, ministrom výstavby a regionálneho rozvoja, ministrom dopravy, pôšt a telekomunikácií, ministrom pôdohospodárstva, podpredsedom vlády pre vedomostnú spoločnosť, európske záležitosti, ľudské práva a menšiny poverený riadením Ministerstva životného prostredia SR, ministrom zdravotníctva, ministrom kultúry a predsedom Bratislavského samosprávneho kraja vypracovať informáciu o výsledkoch kontrol a auditov v oblasti verejného obstarávania a v spolupráci s orgánmi zapojenými do implementácie, kontroly a auditu fondov EÚ v oblasti overovania verejného obstarávania a predložiť ju na rokovanie vlády do 30. júna a 31. decembra každoročne.

	Úrad pre verejné obstarávanie (ďalej len „úrad“) ako ústredný orgán štátnej správy vykonáva dohľad nad verejným obstarávaním, ktorý v zmysle ustanovenia § 137 ods. 2 zákona o verejnom obstarávaní zahŕňa predovšetkým rozhodovanie o námietkach uchádzačov, záujemcov, účastníkov, alebo osôb, ktoré sa domnievajú, že ich práva alebo právom chránené záujmy boli alebo mohli byť dotknuté postupom kontrolovaného; rozhodovanie o námietkach orgánu štátnej správy, ak boli kontrolovanému poskytnuté finančné prostriedky z Európskych spoločenstiev; a vykonávanie kontroly postupu zadávania zákaziek a kontrolu súťaže návrhov pred uzavretím zmluvy a po uzavretí zmluvy z vlastného podnetu alebo z podnetu oprávnených osôb.

	Úrad pri tvorbe legislatívy v rámci Národného strategického referenčného rámca 
2007-2013 bol vylúčený zo systému prideľovania nenávratných finančných prostriedkov z fondov EÚ.  Úrad nemá k dispozícii súhrnné ani čiastkové informácie o kontrolách a auditoch fondov v oblasti overovania verejného obstarávania, ktoré sú potrebné na plnenie predmetnej úlohy. Úrad v zmysle § 112 zákona o verejnom obstarávaní nie je kompetentný monitorovať a ani hodnotiť výsledky Národného strategického referenčného rámca 2007-2013, v zmysle legislatívy SR bola táto kompetencia stanovená inému ústrednému orgánu štátnej správy, a to Ministerstvu výstavby a regionálneho rozvoja SR ako Centrálnemu koordinačnému orgánu.

	Pridelenie predmetnej úlohy, spočívajúcej v opakovanom a pravidelnom predkladaní informácie vláde SR nie len o výsledkoch kontrol a auditov v oblasti verejného obstarávania, ale aj informácie o výsledkoch kontrol a auditov fondov EÚ v oblasti overovania verejného obstarávania, práve úradu je neefektívna, nakoľko úrad bude povinný vypracovávať správu pozostávajúcu najmä z informácií, ktorými v rámci svojej zákonnej kompetencie nedisponuje, a o ktorých pri výkone svojej pôsobnosti ani nemá vedomosť.

	Z vyššie uvedeného úrad navrhuje zrušiť predmetnú úlohu stanovenú predsedovi úradu pre verejné obstarávanie v plnom znení a stanoviť túto úlohu ministrovi výstavby a regionálneho rozvoja, ktorému zo zákona č. 528/2008 Z. z. o pomoci  a podpore poskytovanej z fondov Európskeho spoločenstva v znení neskorších predpisov prislúcha hodnotenie a monitorovanie výsledkov pri dosahovaní cieľov  Národného strategického referenčného rámca 2007 -2013. 

	Predkladaný materiál nebude mať vplyv na štátny rozpočet, rozpočty obcí a vyšších územných celkov, ani vplyv na zamestnanosť, životné a podnikateľské prostredie.
 
	V rámci medzirezortného pripomienkového konania k materiálu bola uplatnená jediná zásadná pripomienka zo strany Ministerstva výstavby a regionálneho rozvoja SR. Rozpor  nebol odstránený ani po rozporovom konaní na úrovni štatutárnych zástupcov. Úrad uvádza, že ani Ministerstvo financií SR neuplatnilo voči predmetnému materiálu úradu žiadnu pripomienku.

Materiál sa na rokovanie vlády Slovenskej republiky predkladá s rozporom.